《简涂叔良朱仲雅二博士》
元代·黄哲

贞士多苦节，考槃依涧陲。丛兰佩芳洁，悦怿遂幽期。

至德无终逸，明扬膺盛时。兹焉华东阁，俊乂相追随。

列宿呈光彩，翔飙清羽仪。皇谟敷禹训，风雅泛周诗。

幸俾纤蒙器，叨承陪绛帷。何因永斯好，介尔崇明禧。

作者简介：（?—1375）元末明初广东番禺人，字庸之。元末，何真据岭南，开府辟士，哲与孙蕡、王佐、赵介、李德并受礼遇，称五先生。朱元璋建吴国，招徕名儒，拜翰林待制。明洪武初出知东阿县，剖决如流，案牍无滞。后判东平，以诖误得罪，得释归。后仍追治，被杀。尝构轩名听雪蓬，学者称雪蓬先生。工诗，有《雪蓬集》。